Qui és Mariano Rajoy?
L'ex-president del govern espanyol, Mariano Rajoy, ha dit en la seva declaració del Tribunal Suprem espanyol que ‘no pot descartar' que el referèndum es pagués amb diners públics. Això contradiu les declaracions que va fer al congrés espanyol el febrer del 2018, quan va assegurar que no s'hi havien dedicat diners públics. Ha dit que el govern espanyol va enviar informació provinent de la intervenció de la Generalitat a la Fiscalia General de l'Estat i la fiscalia del Tribunal de Comptes nou vegades, però que no es pot descartar ‘engany' per part del govern. Pel que fa a la violència del Primer d'Octubre, s'ha desvinculat de l'operatiu policíac. ‘Jo no m'ocupava de l'operatiu policíac, portava la direcció política', ha dit. Ha culpat la Generalitat de la violència dient que si el govern no hagués ‘cridat a votar en un referèndum il·legal' no hi hauria imatges de ‘persones i policies lesionats'. Ha defensat l'actuació dels policies traslladats a Catalunya. ‘La policia i la Guàrdia Civil van prestar una funció molt important en defensa dels interessos generals de tots', ha manifestat. I ha afegit que ‘té la millor opinió' sobre ells. Quan la defensa de Jordi Cuixart ha mostrat un vídeo amb valoracions de votants del referèndum lamentant l'actuació de la policia a Sant Carles de la Ràpita i on també es veien càrregues, Rajoy ha dit lamentar ‘molt aquestes imatges'. ‘No m'agraden ni aquestes ni unes altres, per això l'obligació dels dirigents és treballar perquè no hi hagi les condicions per veure aquestes imatges', ha afegit. Vegeu el vídeo íntegre de la compareixença de Mariano Rajoy: A diferència dels acusats, Mariano Rajoy, ha hagut de respondre a totes les preguntes que li han fet, també a les dels advocats de Vox. Fins ara els acusats no havien volgut respondre a les seves preguntes. Calendari del judici contra el procés Aquest dimecres 27 de febrer són cridats a declarar: Joan Tardà, Artur Mas, Soraya Sáenz de Santamaría, Cristóbal Montoro, Mariano Rajoy, Marta Pascal, Núria de Gispert, Eulàlia Reguant i Antonio Baños. També hi havia convocat el president del Parlament, Roger Torrent, qui ahir va anunciar que no aniria a declarar perquè havia de presidir el ple d'avui. Les declaracions continuaran demà, dijous. I si tot va tal com es preveu passaran per la sala del Tribunal Suprem espanyol tots aquests representants polítics: Iñigo Urkullu, Gabriel Rufián, Albano-Dante Fachin, Ernest Benach, Ada Colau, Juan Ignacio Zoido, Xavier Domènech, Josep Ginesta, Francesc Iglésias i Adrià Comella.
L'ex-president del govern espanyol.